Source: http://www.druckeria.ro/video-adelina-pastor-protagonista-celei-mai-spectaculoase-curse-la-cupa-de-cristal/
Timestamp: 2020-07-05 01:11:00+00:00

Document:
VIDEO: Adelina Pastor, protagonista celei mai spectaculoase curse la „Cupa de Cristal” - Druckeria
VIDEO: Adelina Pastor, protagonista celei mai spectaculoase curse la „Cupa de Cristal”
În acest weekend s-a desfășurat, la București, etapa finală a Campionatelor Naționale de sală pentru seniori, tineret și juniori 1, dotată cu „Cupa de Cristal”. Un weekend prolific pentru atleții timișoreni, care au adus în contul CSM-ului trei medalii de aur, prin Adelina Pastor, una dintre cele două (!) campioane de la 400m, Adrian Drăgan și Andreea Luiza Ogrăzeanu, care din acest an are dublă legitimare, pe Bega și la clubul bucureștean Rapid.
Fără doar și poate, cea mai interesantă probă din acest weekend a fost cea de 400m. Acolo unde s-a dus o bătălie acerbă pentru prima poziție între timișoreanca Adelina Pastor și Elena Lavric, reprezentând CSM Onești. O cursă al cărei echilibru n-a putut fi rupt nici de… photo finish. Cele două sportive au trecut împreună linia de sosire, fiind cronometrate cu același timp, 54 de secunde și 8 sutimi. Cele două împart astfel titlul național în proba de 400m, în care au mai concurat alte două atlete timișorene: Cristina Daniela Bălan (LPS Banatul / CS Athletics Timișoara), clasată pe 6, cu 56.94, și Livia Cristurean (CSM), care a încheiat a 16-a, cu timpul 61.31.
Înregistrarea cursei de 400m, cu finish-ul „umăr la umăr” al Adelinei Pastor și Elenei Lavric, poate fi urmărită mai jos:
Și proba masculină de 400m a adus o medalie de aur pentru CSM Timișoara, cucerită de Adrian Drăgan. Atletul originar din Sibiu a trecut primul linia de sosire, înregistrând 48.86 secunde. În aceeași probă au mai concurat alți trei atleți ai CSM-ului: Marcur Rafael Drăghici – locul 6 (50.15), Gabriel Grunwald – locul 14 (50.88) și Nicolae Jurjiu – locul 24 (53.34).
Al treilea titlu național pentru CSM Timișoara din reuniunea de sâmbătă a venit la 60 de metri. Nu de la Ioana Gheorghe, clasată pe treapta a treia, cu 7.51, ci de la Andreea Luiza Ogrăzeanu. Sportiva în vârstă de 25 de ani aleargă din acest an pentru două cluburi, având dublă legitimare la Rapid București și CSM Timișoara. Ogrăzeanu a câștigat proba de sprint cu timpul 7.42 secunde.
Tot la 60m, dar la masculin, atletismul timișorean a avut un singur reprezentant, dar legitimat în momentul de față la SCM Craiova. E vorba despre Silviu Nișu, cel ce la 37 de ani a înregistrat 7.36 secunde, care l-au plasat pe locul 26 în cea mai aglomerată probă a „Cupei de Cristal”.
În reuniunea de sâmbătă, am mai înregistrat două clasări departe de podium pentru atleții timișoreni la 1.500m: Delia Irmia – locul 11 (4:57.52) și Andrei Bărbuț – locul 16 (4:06.82).
Cea de-a doua reuniune a „Cupei de Cristal”, desfășurată astăzi, a adus o nouă medalie de aur la 60m garduri pentru timișoreanul Cosmin Dumitrache, mutat din acest an la București. Hurdlerul în vârstă de 22 de ani a câștigat proba sa de bază cu timpul 7.89 secunde, un record personal.
CSM Timișoara și-a îmbogățit colecția de medalii cu încă două de aur, la ștafetele de 4×2 tururi. La feminin, cu noua „achiziție” Andreea Ogrăzeanu în componență, clubul timișorean a înregistrat un timp total de 3:32.08, la care au mai contribuit Ioana Gheorghe, Livia Cristurean și Adelina Pastor. Victorie și pentru băieții de la CSM, care au obținut cel mai bun timp total, 3:02.30, în componența Gabriel Grunwald, Marcus Drăghici, Alberto Gheorghescu și Adrian Drăgan.
Tot astăzi, fondistul Andrei Bărbuț a încheiat al șaselea proba de 3.000m, cu timpul 8:40.33, în vreme ce Delia Irimia a încheiat pe 10 proba de 800m, cu 2:18.19.
Săptămâna viitoare, sportivii români vor participa la Balcaniada de sală de la Istanbul, încă un prilej de realizare a baremurilor pentru CM indoor de la Portland (Oregon), echipa urmând să fie stabilită de conducerea lotului olimpic şi conducerea federaţiei.
Filed Under: Alte sporturi, Stire de ultima ora Tagged With: adelina pastor, andreea ograzeanu, atletism, cosmin dumitrache, csm timisoara, cupa de cristal, mirela lavric, rapid
Atletismul timișorean, reprezentat la Balcaniada de la Istanbul - Druckeria says:
[…] timpul cu minimum 10 sutimi. Adelina Pastor, care a împărțit titlul la 400m cu Elena Lavric (vezi video), a înregistrat 54.08 în urmă cu trei zile, baremul pentru Portland fiind de 53.15. Tot la 400m, […]

References: CSM 
 CSM 
 CSM 
 CSM 

CSM 
 csm